CELEX: 31987D0169
Language: el
Date: 1987-02-23 00:00:00
Title: 87/169/ΕΟΚ: Απόφαση της Επιτροπής της 23ης Φεβρουαρίου 1987 για την έγκριση της μεθόδου ταξινόμησης των σφαγίων χοίρων στη Δανία (Το κείμενο στην δανική γλώσσα είναι το μόνο αυθεντικό)

Avis juridique important

|

31987D0169

87/169/ΕΟΚ: Απόφαση της Επιτροπής της 23ης Φεβρουαρίου 1987 για την έγκριση της μεθόδου ταξινόμησης των σφαγίων χοίρων στη Δανία (Το κείμενο στην δανική γλώσσα είναι το μόνο αυθεντικό)  

Επίσημη Εφημερίδα αριθ. L 068 της 12/03/1987 σ. 0031 - 0032

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 23ης Φεβρουαρίου 1987  για την έγκριση της μεθόδου ταξινόμησης των σφαγίων χοίρων στη Δανία  (Το κείμενο στην δανική γλώσσα είναι το μόνο αυθεντικό)  (87/169/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 4 παράγραφος 6,  τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινομήσεως των σφαγίων χοίρου (3), όπως τροποποιήθηκε τελευταία από τον κανονισμό (ΕΟΚ) αριθ. 3530/86 (4), και ιδίως το άρθρο 5 παράγραφος 2,  Εκτιμώντας:  ότι ο κανονισμός (ΕΟΚ) αριθ. 3220/84 προβλέπει στο άρθρο 2 παράγραφος 3 ότι η ταξινόμηση σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας, σύμφωνα με μεθόδους εκτίμησης στατιστικά δοκιμασμένες και βασισμένες σε σωματικές μετρήσεις ενός ή περισσοτέρων ανατομικών μερών του σφαγίου του χοίρου· ότι η έγκριση των μεθόδων ταξινόμησης υπόκειται σε μια ανώτατη ανοχή στατιστικού σφάλματος εκτίμησης· ότι η εν λόγω ανοχή καθορίστηκε στο άρθρο 3 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985, που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (5)·  ότι, η κυβέρνηση της Δανίας ζήτησε από την Επιτροπή την έγκριση μεθόδου ταξινόμησης σφαγίων χοίρου και υπέβαλε τις λεπτομέρειες που απαιτούνται από το άρθρο 3 του κανονισμού (ΕΟΚ) αριθ. 2967/85· ότι η εξέταση της εν λόγω αίτησης έδειξε ότι πληρούνται οι όροι για την έγκριση της εν λόγω μεθόδου ταξινόμησης·  ότι ο κανονισμός (ΕΟΚ) αριθ. 3220/84 προβλέπει στο άρθρο 2 ότι τα κράτη μέλη μπορούν να εξουσιοδοτούνται να προβλέπουν ποιοτικό τύπο διάφορο του ποιοτικού τύπου που καθορίζεται στο υπόψη άρθρο, όταν η εμπορική πρακτική ή οι τεχνικές ανάγκες υπαγορεύουν τέτοια παρέκκλιση·  ότι, στη Δανία οι τεχνικές ανάγκες οι σχετικές με τη χρησιμοποίηση της μεθόδου ταξινομήσεως και, κατά συνέπεια, η εμπορική πρακτική συνεπάγονται αφαίρεση των νεφρών, του περινεφρικού λίπους και του διαφράγματος· ότι ενδείκνυται να ληφθούν υπόψη τα ανωτέρω για την διόρθωση του βάρους, ώστε να αντιστοιχεί στον καθορισμένο ποιοτικό τύπο·  ότι καμία μεταβολή συσκευής ή μεθόδου κατατάξεως δεν μπορεί να εγκριθεί εκτός εάν ληφθεί νέα απόφαση της Επιτροπής υπό το φως της εμπειρίας που θα αποκτηθεί· ότι για το σκοπό αυτό η παρούσα έγκριση μπορεί να ανακληθεί·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχείρισης Χοιρείου Κρέατος,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Επιτρέπεται, ως μόνη μέθοδος ταξινόμησης των σφαγίων χοίρου στην Δανία, η χρησιμοποίηση της συσκευής που ονομάζεται «Koed-Spaek-Automatisk (KSA)» της οποίας τα χαρακτηριστικά φαίνονται στο παράρτημα.  Άρθρο 2  Κατά παρέκκλιση από τον ποιοτικό τύπο που προβλέπεται στο άρθρο 2 του κανονισμού (ΕΟΚ) αριθ. 3220/84, από τα σφάγια χοίρου αφαιρούνται τα νεφρά, το περινεφρικό λίπος και το διάφραγμα πριν από τη ζύγιση και την ταξινόμηση. Για τον καθορισμό των τιμών του σφαγμένου χοίρου σε συγκρίσιμη βάση, το διαπιστούμενο βάρος του θερμού σφαγίου αυξάνεται κατά 2,7 %.  Άρθρο 3  Δεν επιτρέπεται οποιαδήποτε τροποποίηση της συσκευής ή της μεθόδου εκτίμησης.  Άρθρο 4  Η παρούσα απόφαση απευθύνεται στο Βασίλειο της Δανίας.  Βρυξέλλες, 23 Φεβρουαρίου 1987.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 282 της 1. 11. 1975, σ. 1.  (2) ΕΕ αριθ. L 133 της 21. 5. 1986, σ. 39.  (3) ΕΕ αριθ. L 301 της 20. 11. 1984, σ. 1.  (4) ΕΕ αριθ. L 326 της 21. 11. 1986, σ. 8.  (5) ΕΕ αριθ. L 285 της 25. 10. 1985, σ. 39.  ΠΑΡΑΡΤΗΜΑ  Μέθοδος ταξινόμησης σφαγίων χοίρων στην Δανία  1. Η ταξινόμηση των σφαγίων πραγματοποιείται με τη βοήθεια της συσκευής που ονομάζεται «Koed-Spaek-Automatisk (KSA)»  2. Η συσκευή είναι εφοδιασμένη με βελόνη διαμέτρου 5 mm με διάταξη μετρήσεως της ηλεκτρικής αγωγιμότητας και λειτουργεί σε αποστάσεις από 5 μέχρι 97 mm. Οι τιμές μέτρησης ανάγονται σε αποτέλεσμα εκτιμήσεως της περιεκτικότητας σε άπαχο κρέας με υπολογιστή.  3. Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο:  y 1= 53,3671 + 0,0700X1 - 0,2260X2 - 0,2212X3 - 0,2721X4 + 0,1257X5  όπου  1.2 // y 1  // =εκτιμώμενο ποσοστό άπαχου κρέατος στο σφάγιο,   // Χ1   // = βάρος του σφαγίου εν ψυχρώ σε kg,   // Χ2   // = πάχος του λίπους (περιλαμβανομένου του δέρματος) σε mm, όπως μετράται στην μέση γραμμή του σφαγίου στο στενότερο σημείο όπου το λίπος καλύπτει τον ισχιακό μυ («M. glutaeus medius»),  // Χ3   // = πάχος του ραχιαίου λίπους (περιλαμβανομένου του δέρματος) σε mm, που μετράται σε απόσταση 8 cm πλαγίως της μέσης γραμμής της ράχεως του σφαγίου μεταξύ του 3ου και 4ου οσφυϊκού σπονδύλου,   // Χ4   // = πάχος του ραχιαίου λίπους (περιλαμβανομένου του δέρματος) σε mm, που μετράται σε απόσταση 6 cm πλαγίως της μέσης γραμμής της ράχεως του σφαγίου μεταξύ της 3ης και 4ης πλευράς όπως μετρώνται από την τελευταία πλευρά,   // Χ5   // = πάχος του μυός σε mm, που μετράται ταυτόχρονα και στο ίδιο σημείο με το Χ4.  Ο τύπος ισχύει για σφάγια βάρους περιλαμβανομένου μεταξύ 50 και 100 χιλιογράμμων.